LV Eiropas Savienības Oficiālais Vēstnesis C 28/88

Eiropas Ekonomikas un sociālo lietu komitejas atzinums par tematu “Priekšlikums Eiropas Parlamenta un Padomes Direktīvai, ar kuru atceļ Padomes Direktīvu 90/544/EEK par frekvenču joslām Viseiropas zemes radiopeidžeru (RMU) sabiedriskās sistēmas saskaņotai ieviešanai Kopienā”

KOM(2005) 361 galīgā red. — 2005/0147 (COD)

(2006/C 28/19)

Saskaņā ar Eiropas Kopienas dibināšanas līguma 95. pantu Eiropas Komisija 2005. gada 15. septembrī nolēma konsultēties ar Eiropas Ekonomikas un sociālo lietu komiteju par augstāk minēto tematu.

Komitejas birojs 2005. gada 27. septembrī uzdeva Transporta, enerģētikas, infrastruktūras un informācijas sabiedrības specializētajai nodaļai sagatavot Komitejas darbu par šo jautājumu.

Ņemot vērā darba steidzamību, Eiropas Ekonomikas un sociālo lietu komiteja savā 421. plenārajā sesijā, kas notika 2005. gada 26. un 27. oktobrī (2005. gada 27. oktobra sēdē) nolēma nozīmēt par galveno ziņotāju Retureau kgu un pieņēma šo atzinumu ar 66 balsīm par un 2 atturoties.

1. Eiropas Komisijas priekšlikums.

1.1 Piedāvātā direktīva (1) paredz atcelt 1990. gada ERMES direktīvu (2), ar kuru frekvenču joslu no 169,8 līdz 169,8 MHz (megaherciem) rezervēja Eiropas radiopeidžeru (RMU) sistēmai. Iepriekšējās direktīvas atcelšanai ir nepieciešama viena atceļoša direktīva (formu paralēlisma princips).

1.2 Juridiskais pamats: EK līguma 95. pants (Iekšējais tirgus, EK līguma 14. panta piemērošana), saskaņošanas kārtība (EK līguma 251. pants).

1.3 Pamatojums: šīs frekvences joslas izmantošana radiopeidžeriem iet mazumā un šīs joslas spektru izmanto arvien mazāk, kā arī pastāv jau citas tehnoloģijas (GSM piedāvātie SMS pakalpojumi). Saskaņā ar Parlamenta un Padomes 2002. gada lēmumu (radiofrekvenču spektra lēmumu) (3) Komisija vēlas ieviest citus pakalpojumus ar saskaņotu izmantošanas plānu, kas sagatavots kopā ar CEPT (4) un par kuru Komisijai vēl jāpieņem lēmums.

1.4 Galveno frekvenču joslu 169,4 — 169,8 MHz Kopienā plānots izmantot vājdzirdīgu un gados vecāku personu sociālās integrācijas un mobilitātes veicināšanai Kopienā (5), labākai aizsardzību pret zādzībām, drošībai, ko panāk, paaugstinot ūdens, gāzes un elektroenerģijas uzņēmumu uzraudzības spējas, ka arī elektronisko saziņas līdzekļu ieviešanai. Ir uzsvērta pozitīva ietekme nozarēs, kas saistītas ar telekomunikāciju pakalpojumiem

1.5 Dalībvalstis varēs piešķirt valsts līmenī minētajā joslā frekvences, ko Kopienas līmenī nebūs piešķīrusi Komisija un CEPT.

2. Komitejas apsvērumi.

2.1 Radiofrekvenču jomā pieaug vajadzība pēc jauniem pakalpojumiem, un priekšlikuma atcelt RMU direktīvu mērķis ir dot iespēju izmantot jaunām vajadzībām spektra nepilnīgi izmantoto daļu, jo īpaši, invalīdu, gados vecāku cilvēku, pastiprinātas drošības, mobilo pakalpojumu u. tml. vajadzībām.

2.2 Komiteja tādēļ atbalsta priekšlikumu, cerot, ka vispirms tiks radīti pakalpojumi attiecība uz sociālo integrāciju, kuri radīs uzņēmumus un darbavietas Eiropas pilsoņiem nepieciešamās jomās. Komiteja aicina arī dalībvalstis dot priekšroku sociālajai integrācijai un nodarbinātībai informācijas sabiedrībā, piešķirot frekvences jauniem telekomunikāciju pakalpojumiem.

Briselē, 2005. gada 27. oktobrī Eiropas Ekonomikas un sociālo lietu komitejas priekšsēdētāja Anne–Marie SIGMUND

(1) KOM(2005) 361 galīgā red.

(2) Padomes Direktīva 90/544/EEK par frekvenču joslām Viseiropas zemes radiopeidžeru (RMU) sabiedriskās sistēmas saskaņotai ieviešanai Kopienā (ERMES direktīva).

(3) Eiropas Parlamenta un Padomes 2002. gada 7. marta Lēmums Nr. 676/2002/EK par normatīvo bāzi radiofrekvenču spektra politikai Eiropas Kopienā (radiofrekvenču spektra lēmums).

(4) Eiropas Pasta un telekomunikāciju administrāciju konference (CEPT). Skatīt “Final report from CEPT, Radio Spectrum Ctee, rewiew of the frequency band 169.4-169.8 MHz”, RSCOM04-69, Brussels, 24 Nov. 2004.

(5) Pamatdirektīva 2002/21/EEK paredz, ka jānodrošina īpašu sociālo grupu, jo īpaši, invalīdu vajadzību apmierināšanai. Neformālās Ministru Padomes tikšanās Vitorijā secinājumi prasa nodrošināt telekomunikāciju pakalpojumus invalīdiem un gados vecākiem, to prasa arī rīcības plāns “eEiropa 2005”, ko Eiropadome pieņēma 2002. gada 21. un 22. jūnijā Seviļā.